Eskom kry R20 miljard-lening by OntwikkelingsbankArgieffoto: GCIS Eskom het Donderdag drie leenooreenkomste met die Afrika-ontwikkelingsbank onderteken ná die bank finansiering van sy privaat sektor goedgekeur het. Die kragvoorsiener het in ŉ verklaring gesê die bank se $365 miljoen ongewaarborgde lening sal in ŉ randbedrag van R5 miljard beskikbaar gemaak word. Eskom het ook ŉ $10 miljoen gewaarborgde A-lening verseker. Eskom het ook die Afrika-ontwikkelingsbank aangestel om ŉ verdere US gewaarborgde gesindikeerde B-leningsfasiliteit van US$965 miljoen te fasiliteer van verskeie handelsfinansierders insluitend die Bank of China, Bank of Tokyo-Mitsubishi, CaixaBank, Citibank, HSBC, JP Morgan Chase, KfW Ipex Bank, Siemens Bank en Standard Chartered. “Die senior ongewaarborgde lening en die A-lening is terugbetaalbaar oor 20 jaar, albei met ŉ twee jaar grasieperiode vanaf datum van ondertekening,” het Eskom gesê. “Die hoofskuld op die B-lening sal binne vyf jaar vanaf die datum van ondertekening afgehandel word. Ander voorwaardes van die lening is onderhandel gebaseer op mededingende markverwante koerse van finansiële instansies.” Eskom het gesê die lenings sal die algemene kapitale uitbreidingsprogram, wat die bou, instandhouding en opknapping van opwekking, oordrag en verspreidingsinfrastruktuur en vaardigheidsontwikkeling insluit, finansier. Brian Molefe, uitvoerende hoof van Eskom, het gesê die Afrika-ontwikkelingsbank bly ŉ beduidende vennoot en sleutelbydraer tot die vordering wat die kragvoorsiener maak tot die bestaande bouprogram. “Ons is veral dankbaar vir die volgehoue ondersteuning in ŉ tyd wat Eskom groot vordering gemaak het om bedryfs- en finansiële volhoubaarheid te behaal en die bouprogram spoedig af te handel,” het hy gesê. “Hierdie fasiliteite is ŉ bewys van die bank se mandaat om tot die ekonomiese ontwikkeling en maatskaplike vordering van Afrika-lande by te dra.” Eskom het in die jaar wat in Maart geëindig het, ŉ nettowins van R4,6 miljard getoon, in vergelyking met ŉ nettowins van R200 miljoen die vorige jaar.